B4-0393, 0398, 0399, 0406, 0410, 0429 και 0432/97

Ψήφισμα σχετικά με την αναστολή της διαδικασίας διευθέτησης διαφορών του ΠΟΕ όσον αφορά το νόμο Helms-Burton

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την πολιτική ετεροδικίας και τις συνέπειές της στο εμπόριο και τον ανταγωνισμό στην παγκόσμια αγορά, ιδίως δε τους νόμους Helms-Burton και d'Amato-Kennedy των Ηνωμένων Πολιτειών,

- έχοντας υπόψη το αίτημά του για υποβολή καταγγελίας προς τον ΠΟΕ για την έναρξη διαδικασίας διευθέτησης διαφοράς, που έχει εν τω μεταξύ κινηθεί,

- έχοντας υπόψη τις διαδικασίες του ΠΟΕ, βάσει των οποίων η αναίρεση μιας διαφοράς οδηγεί αυτομάτως στη λήξη των προσπαθειών διευθέτησης ύστερα από ορισμένους μήνες, ενώ η προαναφερθείσα νομοθεσία εξακολουθεί να ισχύει και θα εξακολουθήσει να πλήττει χώρες οι οποίες δεν συμμετείχαν στην εν λόγω διαδικασία διευθέτησης διαφοράς,

- έχοντας υπόψη τη Συμφωνία της ΓΣΔΕ, η οποία έλαβε τη σύμφωνη γνώμη του Ευρωπαϊκού Κοινοβουλίου βάσει του άρθρου 228,3, δεύτερο εδάφιο της Συνθήκης ΕΕ και η οποία αναθέτει στην Επιτροπή να εκπροσωπεί την ΕΕ σε επίπεδο ΠΟΕ (εν μέρει από κοινού με τα κράτη μέλη) ως εκτελεστική εξουσία της ΕΕ,

- έχοντας υπόψη την επείγουσα γνωμοδότηση που ζητήθηκε από την Επιτροπή και το Συμβούλιο και που εγκρίθηκε με μεγάλη πλειοψηφία,

Α. έχοντας υπόψη το γεγονός ότι δεν υπήρχε πίεση χρόνου ούτε δικαιολογία για να μην ζητηθεί προηγουμένως η γνώμη του Κοινοβουλίου,

Β. έχοντας υπόψη ότι οι ΗΠΑ έλαβαν θέση αμφισβητώντας την αρμοδιότητα του ΠΟΕ στην περίπτωση αυτή,

Γ. έχοντας υπόψη τη δέσμευσή του ως προς τον πολυμερή χαρακτήρα του συστήματος εμπορίου στο πλαίσιο του ΠΟΕ[semigr ]

1. αποδοκιμάζει τις ενέργειες της Επιτροπής που δεν ζήτησε τη γνώμη του Κοινοβουλίου και προσδοκά ότι μελλοντικά το Κοινοβούλιο θα συμμετέχει πλήρως στη διαδικασία διαβούλευσης κατά την εξέταση των εν λόγω προβλημάτων[semigr ]

2. θεωρεί ότι οι δραστηριότητες της Επιτροπής στον τομέα αυτό αποτελούν αναπόσπαστο στοιχείο της εκτελεστικής εξουσίας που ανατίθεται στην Επιτροπή στον τομέα της κοινής εμπορικής πολιτικής και πρέπει να καλύπτονται από τη διαδικασία λήψης αποφάσεων της ΕΕ, σύμφωνα με τις σχετικές διατάξεις της Συνθήκης ΕΚ στα άρθρα 113, 228, παρ. 3, δεύτερο και τρίτο εδάφιο και 235[semigr ]

3. καλεί το Συμβούλιο να εξασφαλίσει την πλήρη διαβούλευση με το Ευρωπαϊκό Κοινοβούλιο ως προς την ορθή νομική βάση και, ως εκ τούτου, προτρέπει το Συμβούλιο και την Επιτροπή να πραγματοποιήσουν συνάντηση ανεπίσημου τριμερούς διαλόγου, με στόχο τον σαφή καθορισμό της συμμετοχής του Ευρωπαϊκού Κοινοβουλίου κατά τη λήψη αποφάσεων σε επίπεδο ΠΟΕ[semigr ]

4. καλεί την Επιτροπή να ενημερώνει πλήρως το Κοινοβούλιο μέσω των αρμόδιων επιτροπών του, όσον αφορά την περαιτέρω εφαρμογή της συμφωνίας ΕΕ-ΗΠΑ[semigr ]

5. καλεί την Επιτροπή να υποβάλει ετήσια έκθεση επί των δραστηριοτήτων της σε επίπεδο ΠΟΕ ώστε να εξασφαλισθεί διαφάνεια στα θέματα που σχετίζονται με τον ΠΟΕ[semigr ]

6. προτρέπει την Επιτροπή να προσφύγει εκ νέου ενώπιον του ΠΟΕ κατά ετερόδικων πολιτικών, όπως είναι οι νόμοι Helms-Burton και d'Amato-Kennedy των Ηνωμένων Πολιτειών, εάν το το Κοινοβούλιο δεν λάβει ικανοποιητική απάντηση που να είναι σύμφωνη με τη δεδηλωμένη πολιτική του[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στις κυβερνήσεις και τα κοινοβούλια των κρατών μελών, στην κυβέρνηση και το Κογκρέσο των ΗΠΑ και στον ΠΟΕ.